Узэкъуэтмэ — улъэщщ
«Лъэпкъым и къарур узыншагъэрщ» жылагъуэ зэгухьэныгъэм КъБР-м Печатымрэ цIыхубэ коммуникацэхэмкIэ и къэрал комитетымрэ «Ислъам диным и дунейпсо зэгухьэныгъэмрэ» и щIэгъэкъуэну иригъэкIуэкIащ «Лъэпкъхэм я къарур зэкъуэтыныгъэрщ» щIалэгъуалэ зэпеуэр. Ар къызэзыгъэпэщахэм я мурадыр республикэм ис лъэпкъхэм яку дэлъ зэхущытыкIэр егъэфIэкIуэнымрэ щIэблэр гуапагъэм, нэгъуэщIым пщIэ хуащIыным хуэгъэсэнымрэщ.
Махуэ зыбжанэкIэ екIуэкIа зэпеуэр щызэхуащIыжащ КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым. Абы хэтащ КъБКъУ-мрэ КъБКъМУ-мрэ я студентхэр. КъэпщытакIуэ гупым хэтащ КъБР-м ис Муслъымэнхэм я IуэхущIапIэм и унафэщIым и къуэдзэ Сыжажэ Алим, КъБР-м и Парламентым ЩIалэгъуалэ политикэмкIэ и департаментым и лэжьакIуэ Къагъырмэс Арсен, КъБР-м Печатымрэ цIыхубэ коммуникацэхэмкIэ и къэрал комитетым и лэжьакIуэхэу Рахаев Муратрэ Мэлбахъуэ Аидэрэ, КъБР-м и Жылагъуэ палатэм хэт Хьэгъэжей Беслъэн, философие щIэныгъэхэм я кандидат, КъБКъМУ-м и доцент КIарэ Мадинэ, КъБКъУ-м гъэсэныгъэ лэжьыгъэхэмкIэ и къудамэм и унафэщIым и къуэдзэ Гъэунэ Казбек, Кавказ Ищхъэрэм ис Муслъымэнхэм я IуэхущIапIэм и пресс-секретарь Даниловэ Рузаннэ, «Ват» волонтёр клубым и унафэщI Хьэжы Мурат, Хьэсэней къуажэм ЩэнхабзэмкIэ и унэм и унафэщIым и къуэдзэ Айшаев Къайсын сымэ.
— ГумащIэу зэхущытыныр, зым и щхьэ нэгъуэщIыр ирилъытыфыныр, цIыхугъэ кIэлъызехьэныр гъэсэныгъэм и лъабжьэу къызолъытэ. Мы зэпеуэри гуапагъэм и зы щапхъэщ. КъБКъМУ-м и лэжьакIуэхэм къабгъэдэкIыу фIыщIэ фхузощI Iуэхум зи гуащIэ хэзылъхьа дэтхэнэми, — жиIащ КъБКъМУ-м гъэсэныгъэ, социальнэ лэжьыгъэхэр егъэкIуэкIынымкIэ и къудамэм и унафэщI Урсумов МуIэдин.
КъБКъУ-м педагогикэмкIэ и колледжым и студентхэм я гупым фIащащ «Гухэр зэгъусэщ». КъБКъМУ-м муниципальнэ управленэмкIэ и факультетым щеджэхэм зыфIащыжащ «Лъэпкъхэм я зэныбжьэгъугъэ». Ещанэ гупым — КъБКъМУ-м ягъэIэпхъуэ мыхъу мылъкухэмрэ ерыскъымкIэ къэпщытакIуэхэр щагъэхьэзыр и факультетым и студентхэм я фIэщыгъэт «Унагъуэ». Зэпеуэр Iыхьищу гуэшат. Гуп къэс езыхэм ятеухуа хэзыгъэгъуазэ хъыбаркIэ къыщIадзащ. ЕтIуанэу «ИлъэсипщI дэкIмэ, хэт сыхъуну сыхуей?» видеогъэлъэгъуэныгъэ кIэщIхэмкIэ зэпеуащ. «Акъыл жан» Iыхьэм ныбжьыщIэхэм упщIэ зэхуэмыдэхэм жэуап щратащ. Ещанэу ирагъэкIуэкIащ шхыныгъуэхэр гъэхьэзырынымкIэ зэпеуэ. Япэ увыпIэр къахьащ «Лъэпкъхэм я зэныбжьэгъугъэ» гупым. ЕтIуанэр «Гухэр зэгъусэщ» гупым, ещанэр — «Унагъуэм» лъагъэсащ. Къызэхуэсахэм я нэгу зрагъэужьащ уэрэджыIакIуэхэу Бозиевэ Лейлэрэ Бичекуевэ Альбинэрэ.
КъэпщытакIуэ гупым хэтхэм ныбжьыщIэхэм зыхуагъэзащ хъуэхъу псалъэкIэ, гъащIэм къащыхуэсэбэпын чэнджэщ щхьэпэхэри иратащ.
— Нобэ тлъэгъуащ ныбжьыщIэхэм зэфIэкI хъарзынэ, гупсысэ бзыгъэ, гугъэ гуапэхэр зэраIэр. АдэкIэ лъэбакъуэхэр ячынщ нэхъри тегушхуауэ, фIэщхъуныгъэ яхэлъу. Мурадхэр зи гум щыз щIалэгъуалэм уакIэлъыплъыныр гупсэхугъуэщ, — жиIащ Сыжажэ Алим.
Гугъуэт Заремэ.
